寄虔州慈雲惠禪師
作者：郭祥正
朝代：宋

paragraphs: 惟昔廬山舊，舜師稱老禪。
惠也乃上足，解空無比肩。
我嘗叩其說，活活如湧泉。
況復能吟哦，俯視唐皎然。
一別二十載，相望修途邅。
音信誰謂隔，月華長自圓。
嗟予困俗累，久負香火緣。
適爲幕府客，遠泛瀟湘船。
還過廬山下，廬山安足憐。
既無故人語，頑碧徒參天。
多謝子規鳥，數聲空谷傳。
準擬趁汝飛，飛落贛水邊。